
    NE-SUDARI NA ULICI

  
    TEORIJA KOMUNIKACIJE

     

    Svemir je izvijen

osamljenim koracima

po osvijetljenim plohama

po Suncu

Čežnjom za nedostižnim

i ne sudaranjem tijela

    Kad bi se sva tijela sudarila

Kad bismo nešto uspjeli

reći jedni drugima,

Više ne bi bilo Svemira

    Samo u pred-obliku

on bio je zgusnut

i tad sve bilo je rečeno.

  
    RIJEČI I DLAKE

     

    Riječi su vrlo, vrlo tanke,

kao dlake.

Rijetko se dogodi

Da se poklopi

Riječ na riječ

I zavlada

Toplina.

    Izgledi su otprilike jednaki

Kao da si se od svih

nerođenih mogućnosti

Rodio baš ti.

  
    UMJETNOST

     

    Istinska umjetnost je

od zraka,

ona živi od

besplatnog daha,

    Ostavlja tragove nijeme

i nevidljive

Stvara ozračje

u kojem se oblici

spotiču na

agregatna stanja,

izgaraju u suhi prah.

    Izvorna umjetnost

na različite visine

postavlja dlanove

stvarajući stepenište

koje vjerno odčitava

sva ostala stepeništa.

    Stepene postavlja

precizno,

ali nikad po točnim

mjerilima,

uvijek dotičući stvarnost

koja se događa drugdje.

    Njegova djeca su drugdje.

Pokazuje mi dlanovima:

     

    Andrea

     

    Alessandro

     

    Milena

     

    Jer prava umjetnost

otvorena je nosnica

kojom galopiraju psi

u bjelini

    Ona je svi oni ne-sudari

ljudi na ulici

u popodne ljetnoga dana.

  
    KOŠ ZA SMEĆE

     

    Postoji jedno pleme

koje razne praznine

podaruje nazivima.

Ono vidi svijet kao niz

nijansi naših „nosnica.“

Cijeli rječnici opisuju

različite rupe u koje je

zasađeno drveće,

a i nezgrapne prostore

između prstiju i

svježih listova kadulje.

Njihovi termini

obično se odnose

na budućnost.

Kad kažu „čaša“ oni

ne vide staklo,

već samo odsutnost

koja čeka na sadržaj.

Kad kažu „cipela“,

oni ne vide kožu cipele

već bosonogo stopalo

kako korača ulicom.

    Možda se jedino naš

„Koš za smeće“

preklapa s njihovom

terminologijom

jer svojim nazivom predviđa

svijetlu budućnost.

  
    POVIJEST

     

    Što je povijest za oblake

    Bave li se oni tek pokopom

i uskrsnućem svojih kapljica

u zemlji i iz zemlje

    Je li za njih Povijest

    „Jednom kad je Kapljica

dotaknula Sjemenku“

    Je li njihova Povijest,

ono što je naša Budućnost

  
    SKICE

    
       
    

    Rađamo se oblikovani u detalje

Naša lica, sva su različita

Naša tijela, njima razbacuju se točke

    Sjemenke su nas zavarale

    One sve nalikuju jedna drugoj

i njihovi oblici kao da su skice

za nešto drugo

    Sjemenke su nas zavarale

u sebi ih nosimo

pa mislimo da trebamo stvarati

prije no što stvorili smo sebe

    Ne, ne, ne

    Različite nosove trebamo zasaditi

duboko u zemlju,

Negdje gdje smo vjetrom doneseni

i čekati

  
    SJEMENKA

    
       
    

    Ostati Vjerojatnost čitava života,

najplemenitiji je način postojanja.

    Odnos sa Svemirom tad je u ravnoteži.

    I sam Svemir je tek Sjemenka.

Java nečega drugoga

I Kozmos zna svoju priču tek u nutrini.

    „Ja sam Cvijet.

Cvijet dugih, crvenih latica koje

na vrhu nose jednu malu bodlju.

U sebi znam da sam baš taj cvijet,

no ostajem tek sjemenka,

Plosnata, oklopom u sebe zatvorena,

Kao da mi je netko sklopio usta,

želim se suzbiti u Svemiru!“

    Imati ime, a biti tek Mogućnost.

  
    DONDOLE, DONDOLE

  
    JEZIK

    
       
    

    Jezik je sakati plesač

Nekoordiniranih pokreta

Bubnjar mekih udaraljaka

U očaju baca se usnom šupljinom

Kako bi izvan nje stvorio nevidljiv red,

Dodirnuo riječju te tako voljene prste

Poput daha što dodiruje zvonca balkona

Tužan što zauvijek ostaje unutra

Lutkar u pomrčini uma

  
    GOSPODINE HUXLEY: MANIFEST

KOJI NIKADA NEĆE BIT PREVEDEN

NA ENGLESKI

     

    Gospodine Huxley

Engleski jezik prodire svugdje

Svi jezici svijeta korodiraju

Hrđaju riječi krhotine slova

Ostaju bačene negdje usput

    Riječi drugih jezika postaju

Okrajci koštice

Napola izglodane kosti životinja

Nekakav svijet na cesti

Nekakav ispupčen svijet

Zlokobnih madeža na obrazu

Čaklji na bradi žene

Slijepog crijeva

u svim našim crijevima

Svega onog rudimentarnog

Čije značenje

sve manje razumijemo

Kao da se udaljuje od nas

Kao da nam šušti u ustima

Stvara neprirodne zvukove

Koji su nam zamalo pa strani

Nešto između ljudskog

I životinjskog

    Želimo sakriti te nedostatke

Želimo ih sakriti čak I u grobu

    A engleski

Engleski je jezik prostranih ulica,

Jer ulice,

Uvijek su povezane

Engleski je jezik oblikovanog asfalta

Izračunate slobode I umjetnosti

Nije niti malo ispupčen

Niti je u njega nešto urezano

Osim možda stopala pokorenih naroda

No ona su istovremeno

Posljednji ljudski dahovi

I prvi ljudski izričaji u

Ovom vrlom novom svijetu

Gdje je čak I drveće

Usađeno vodoravno

    Mi doista hodamo tim svijetom

Gospodine Huxley

Horizontalni

Baš kao da smo uspavani

Neki od nas čak vrlo uznosito

Jer osjećamo se dijelom svijeta

A nama koji još uvijek nismo zaspali

Sve to zajedno je vrlo smiješno

    Jer, kakav je to ljudski rod koji je

Izgubio svoju uznositost,

Kako gledati gore ako nam

Tvrdi cement sa svih strana

Zaklanja vidike,

Nagriza nam ruke I noge,

    Kakav je to ljudski rod koji je

Postao globalan

Tako da je I sam postao

Sama površina zemaljske kugle?

    Baš kao da je mrtav,

Gospodine Huxley,

Kao da je mrtav

    Preostaje nam jedino nadati se

Da uskoro će se I vaš vokabular

Pod utjecajem naše

Barbarske lingue france

Sasvim suziti

I da ćemo I vas zajedno s nama

Gospodine Huxley

Neprimjetno uvući u ponor

Kule Babilonske,

U ponor regresije I rudimentarnosti

  
    HRVATSKI IN THE WORLD

     

    Nemoćan postati Language

Biti Engleski na Croatian,

Hrvatski jezik izgubio se

u stranome jeziku ulice.

    Ograničen vlastitim sustavom

riječi, fraza i naglasaka

nije mogao misliti ništa drugo

osim samoga sebe

    Nije razumio druge jezike

niti općost a-be-ce-de,

Nije poznavao druge svjetove

osim onih svojih naroda

koji svi bili su on

i on je bio svi oni,

a ovdje nitko nije bio on

i on nije bio baš ništa.

    Šušnji, postale su riječi.

Jezik, lavež pasa na ulicama.

    Malo-pomalo hrvatske rečenice

počele su napuštati

ljudske usnice,

sve više dodirivale su

pseće gubice.

Jer jezik je mogao pokušati

promijeniti jedino vrstu tijela

dok su njegovi Croatians

morali preobraziti njega.

    To stay human they needed

their untransformable bodies

and communication

with other humans.

    U početku Hrvatski je nastojao

iskretati pseće jezike

artikulacijom,

no grrrrrr nakon

avv avv mješavine

vau vau i hrvatskih imenica,

pobojao se da će glas

laveža prevladati,

tako da je i pseća tijela,

nekad Jezik, a sad tek Glas

morao napustiti.

    Napokon postao je bezglasan.

Zaronio je pod površinu

nestavši u nutrini,

slobodan od blentavih gubica,

i od vječitog bičevanja usnicama!

Iz običnog sredstva

Hrvatski je prerastao u

nevidljivo biće.

Napokon on birao je svoje riječi,

ispisujući ih po zraku…

pa su ih svi ljudi udisali

i ponekad su im se one

stapale s mislima.

  
    MALI I VELIKI JEZICI

     

    I

    Kada su jezici mali

odjekuju dugosilazno

U smjeru šapata i duplji

dalekih točaka u zemlji

U tijelima

oni su jeka što

postepeno

gubi se

U dubinu

Ubinu

Binu

Inu

Nu

U

u

     

    II

    Kada su jezici Veliki

Glasni bogataši,

njih svi vječito

moraju slušati.

Zlato im se topi

s uglova kuća,

voda iz slavine teče

u njihovu tonu,

te se čak i šumu grana

ponekad omakne neka

njihova izreka!

    Takvi jezici podsjećaju

na korporacije

što odišu isključivo

ljudskim mesom

Tim jezicima,

počelo se graditi

prave ceste i

čitave infrastrukture

koliko su vidljivi

i materijalni.

    Na raznim gradilištima,

skakavcima-dizalicama

njima se svakodnevno

zatrpavaju praznine

i duplje malih jezika!

  
    DOSTOJANSTVO

     

    Riječ je otišla na Mars

Kaže da više

ne želi razgovarati.

Netragom je nestala

iz svih rječnika,

knjiga i reklama,

zasićena bezbrojem

vlastitih holograma.

Pokupila je sve sa sobom

jer više nije mogla

prepoznati samu sebe –

nekakve priče

u kojima se našla,

svakojake jezike

što su je umnožavali,

jedino su joj odjek i

sjena bili preostali.

    Izjasnila se prije

no što je otišla.

Rekla je da više

nije mogla

trpjeti u zrak

bačene stihove,

i sve ono trućanje

intelektualaca

u kafićima

kao da vječno

samo mrvimo

koru kruha

    Rekla je da je ona

jedna i jedinstvena

i da nikad nije

trpjela tumačenja!

    Zato je „Dostojanstvo”

sada gore na Marsu

i šuti kao zaliveno,

dok na Zemlji strahuju

da se za tako

uglednom riječi

ne bi povela

cijela kolonija

rječnika jezika.

Svakodnevno na TV-u

niču nove,

dobro plaćene

rasprave

na dotičnu temu.

  
    RIJEČLAPAROLALAPALABRA

     

    Riječ su sjemenke

isute pred ljude

kao da se njima

kosi zrak.

    U trenu

sjatimo se na njih

na žuto sjeme

sui semi rossi

sobre las semillas

azules

    samo gutamo nijemi,

držeći se za ruke

u nimbusu oko Zemlje

    Mislimo da smo uhvatili

Riječ

ali ona je rastresita,

nikada u potpunosti

stopljena,

puna rupa i promjena

Velika, beskrajna,

rep joj viri iz zatvorenih

Vrata Svemira.

    Ona nikad nije jedna.

    Riječ su jabuke

nad košarom!

    Uvijek je množina

Ili samo praznina.

    Danas je vedro.

Danas je sivo.

Prostor za sipanje

sjemenki.

  
    JEZIČNI SUSTAV

    
       
    

    I

    Materinji jezik je organizam zraka,

beskrajna ograda pred nebom,

riječi prozračene prazninama.

On je klupa na koju se sjedne,

prvi plan koji svojom strukturom

zaustavlja sve ostale planove,

oblikujući tako

trodimenzionalnost svijeta.

    U njemu je „stolica“ ustoličena,

a slova rukopisa su tanka…

Niti jedna riječ ih ne može opisati,

osim možda riječi „dlake.“

     

    II

    Strani jezici su bića vode…

Oni me obujmljuju svojim

lelujavim morima,

Kit me u svom tijelu nosi

u vlažnu tamu od kulture

zaboravljenih dubina…,

i ja ga ne mogu zaustaviti.

Ništanemoguzaustaviti,

svejebržeodmene

Sadpričapriča mene

    Preda mnom

stotina jezika se mrijesti,

To su nomadi,

To su isti ovi jezici

koje nosimo u ustima

prije no što su dobili

korijen i bili ugrađeni

duboko duboko

u usnu šupljinu

materinjeg jezika.

    Ovdje je

Strah i Sloboda

Vrtlog nas uzima

i iz nas stvara

nešto drevno

    Jedino galebi jasno vide

od nas skrojene slike

  
    ZEMLJA U KORPORATIVNOM SUSTAVU

     

    Zemlja ne govori tihi

jezik planeta oko sebe,

ona je vječit stranac na

putanjama oko Sunca.

Nijemost bliskog Svemira,

otkriva njeno buduće lice,

njezin fosil je na Mjesecu,

njezin pepeo gubi se

u vulkanima Venere.

Šutnja oko nje

začepljuje joj čula,

nestaju dimenzije

i perspektive,

kao da su se zvijezde

na nebu ugušile.

Zemlja, puna je svega,

a nije,

jer ništa u bliskom Svemiru

još nije njezino.

Zato ona bježi u vodu,

u mora, duboko,

daleko od Svemira.

    Jer cijeli Svemir oko nje

univerzalan je,

osim nje same.

     

    Ona je previše ljudska:

    Merkur Mercurio Mercury Merkurius Merkúr

Venera Venere Venus Venus Vénusz

    Earth Bumi Föld La Terra Zemlja

    Mars Marte Mars Mars Mars

Jupiter Giove Jupiter Jupiter Jupiter

Saturn Saturno Saturn Saturnus Szaturnusz

Uran Urano Uranus Uranus Uránusz

Neptun Nettuno Neptune Neptunus Neptunusz

Pluton Plutone Pluto Pluto Plútó

  
    MLADIĆ JE PJESMU GOVORIO U IGRI

     

    
      Sveti Vide, božji dide,
      

      Mi k tebi na gorika,
      

      Ti k nama na dolika.
      

      Oj dondole, dondole!
      

      Na tvojemu na oltaru
      

      Položi nam ovcu šaru.
      

      Oj dondole, dondole!
      

      Da nam krave budu plodne,
      

      Da nam njive budu rodne.
      

      Oj dondole, dondole!
      

      Da nam ovce janjci vode,
      

      Da u lokvam bude vode.
      

      Oj dondole, dondole!
      

      Obredna pjesma, Kolan (otok Pag)
    

     

    Oj dondole, dondole!

Lica staraca, puna bora

kao da im je u glinu uvučena

staroslavenska glagoljica

Oj dondole, dondole!

Lica staraca koja će uskoro

poput izgubljenog Mjeseca

nestati u sunčevu odsjaju!

Oj dondole, dondole!

Laganim koracima prilaze

usnulim tijelima

mladića i djevojaka

izdišući im dah u usta:

Oj dondole, dondole!

Oj dondole, dondole!

Mladi ljudi počinju se buditi,

krenu se glasati,

polagano izdisati

Stoljeća i stoljeća

Vlažnih pećina grla

„Oj dondole, dondole“

natrag vanjskome svijetu!

Gromovito višeglasje

odzvanja dvoranom

gruba površina poda

upija razbacana

tijela djedova

Oj dondole, dondole!

Slaboumni mladić

skače na jednoj nozi,

oko njega skupljaju se

seoska djeca

Oj dondole, dondole!

  
    THE TOWER OF BABEL WITHIN

KULA BABILONSKA

     

    That day, of which I recall only color blue, and reflections on the water,

the priest spoke English, and we all responded in English, even though we were far away

from the English speaking places.

The priest started to read the story of The Tower of Babel, and we all, so far away from our

homes, all different in shapes and colors, spoke the same language in our minds, the

possible cornerstone of the Tower.

    A little later, the priest told us to pray Our Father in our mother tongues:

    
      Our Father
      , Who art in Heaven, hallowed be Thy name; Thy Kingdom come, Thy will be done on earth as it is in Heaven. Dacci oggi il nostro pane quotidiano, e rimetti a noi i nostri debiti come noi li rimettiamo ai nostri debitori,  I ne uvedi nas u napast, nego izbavi nas od zla.
      

      AMEN
    

    The church echoed with different sounds, vowels and consonants, and some people, I noticed, even remained speechless. The cloven tongues, like as of fire sat upon each of us…[*] We stood there confounded because that every man heard another man speak in his own language.[**]

     

     

    [*] Acts 2:1–6 KJV (promijenjeno)

[**] Acts 2:1–6 KJV (promijenjeno)

  
    ZLATNA SREDINA

  
    JEDNODNEVNA PRIČA O „JEŽENJU“

    
       
    

    Jednoga jutra nanio je Vjetar

stotine sitnih sunaca

u glatku kožu mojih ruku

U svako od njih zabodene

uspavane, providne dlake

najednom stršile su Svemiru

a Rijeka je kroz njih pila

daleku vodu

    Kad je Vjetar prošao,

koži je ponovno postalo monotono

No, potom se pojavio Poljubac

i napojio rijeku cijelim mi vratom.

Kad je on otišao,

dugo, dugo, ničega nije bilo.

Moja koža kao da nije postojala,

osim pokojim ubodom komarca

Oko podneva krenula je zavijati

probna sirena,

jednoličan ton počeo je odjekivati

Nelagodom Sjećanja,

Sunca na lijevom bedru blijedo

jutarnje su se rastvorila,

a kad je zvuk utihnuo, utihnula i ona

    U tišini otvorila sam knjigu i krenula

čitati sljedeće Riječi:

    In my great grandmother’s time,

All one needed was a broom

To get to see places

And give the geese a chase in the sky.[*]

    U nepravilnom ritmu

Sunca su se palila i gasila,

Podivljali Mjeseci

Visokih, visokih stanova

     

     

    [*] Iz pjesme Charlesa Simica „Autumn sky“

  
    NA TEK NAPUŠTENOJ SCENI

     

    
      Dakle, ti vjeruješ da ljudi umiru? Vjerujem. Ja ne. Živi žive. Mrtvi su mrtvi. Živ ne može umrijeti, jer da umre bio bi mrtav, a tko je živ, nije mrtav, tko je mrtav, nije živ.
      

      Radovan Ivšić, „Kralj Gordogan“
    

     

    U jednom trenutku vremena

umorila se Sila Stvaranja,

od zauvijek obimnih plodova,

od ružičastih, teških grudi

što su visjele pod njenim

plećima;

odlučila je malo stati

kako bi mogla početi

snatriti.

    Negdje u isto vrijeme,

klonula je i Sila Razaranja,

Od stalne praznine,

od svih onih plodova

koje nije smjela kušati

nego su joj morali trunuti

pod stisnutim zubima;

zamorila se od čekanja

da ih pronađe dječak

i učini da skriče

pod njegovim zubima

kao mrtvi jastozi,

ali od sreće!

    Obje Sile

poželjele su sanjati,

u snu jedna drugu ugledati,

kao kad na zabavi čašom

slučajno kucneš znanca

kojeg nikad nisi poznavao,

e tako je Sila Razaranja

čeznula svoju puninu,

dok je druga očajnički

trebala nijemu prazninu.

Poput ukletih ljubavnika

pronalazile su samo

tragove onoga drugoga,

osjećajući mu jedino

nevidljivo prisustvo

na tek napuštenoj sceni.

    Sila Razaranja nailazila je

na neke tuđe likove,

izlegnute vratove,

rastegnute, obješene jezike,

slijepo uništavala je

otiske svoje ljubavnice

i nikada nije osjetila ličinke

u praznoj sceni mrtvoga tijela.

    Sila Stvaranja unutra bi se

samo nehajno protegnula,

samozatajnošću rasta

pokušala se prikriti,

pokazati da je vidljivo nevidljivo

i ono što je u pokretu statično,

da je slijepa iako vidi.

Kad bi nakon mnogo dana

postala dugačko deblo

pojela bi tragove ljubavnice

s kože mrtvoga tijela,

zatvorila ih slijepe

u svoje tijelo

i pobjegla

na neko drugo mjesto;

negdje gdje se sijeku

pupčane vrpce,

gdje leševi sanjaju

ugniježđeni u sjeme,

    I tome nije bilo kraja

    Stalno su se lovile dvije Sile,

poput crne mačke koja lovi

svoj bijeli rep;

jedna u drugoj prisutne,

a tako osamljene.

    Zato su obje odlučile stati;

zajedno usniti,

dugo, dugo se promatrati.

    U tom snu,

dok je svijet sanjao

san bez snova,

dva su tijela stajala jedno

nasuprot drugoga;

kroz širom otvorena usta

provlačila su

jedinstvenu vrpcu vjetra.

  
    IZJEDNAČENJE

     

    Neka moje stanice napokon

žive vani van mene

Neka mi se ruke prvo

razmnože po tijelu

Prvo one neka vire

iz svih mojih pora,

Neka šire se u nebo,

samo neke s prstima,

tisuće mojih udova,

prvo oni neka krenu u svijet

    Potom, neka na rukama

počnu rasti iglice,

Neka rastu stoljećima,

Izdanci od vode

nastale ganućem

Ovisi koliko je nebo ganuto,

koliko su ljudi ganuti

Ovisi koliko je sve do taknuto

Pa sam onda dotaknula ja

Milijune svojih iglica

na nebrojenim granama

    Potom još i cikade,

bezbroj cikada u iglicama

što zvukovima

utjelovljuju svijet

One su voda i one su mȁna,

One su tijelo,

One su život,

One su smrt,

One izvan češera

stvaraju tijela Kristova

One su moje stanice vani,

Izjednačenje Svijeta i Svemira,

Duše i tijela,

One su začetak i rasprsnuće,

Ovo moje deblo[*]

koje bila sam oduvijek

     

     

    [*] prasl. I stsl. trupъ: leš, deblo (rus., češ. trup), lit. trupus: krhak

  
    ¿DÓNDE ESTÁ LA MUERTE?

    
       
    

    Sanjala sam pticu.

    Onog velikog galeba

    Bijelio se stiješnjen

ravnim valovima vlakova

    Nerealna stvarnost

u kojoj živimo je skričala:

Iz jata mrtvi padaju galebovi,

Ispred nas ljudi bez krila žive!

    ¿Dónde está la muerte?

    Smrt lijepa s drugoga svijeta.

La muerte linda de otro planeta.

    ¿Dónde?

    U kutovima kuća izvinute nožice žohara

Muhe utopljenih lica na površini jezera.

    Sanjala sam pticu.

Galeb se izdužio do labuda.

Narastao do noja.

Slojevitost vizura njegova perja

bila je nepregledna

poput Amazone bijelih ruža.

    Gledao me a za grudi mi privezao

dva malena galeba

koji će napokon letjeti ispred mene

    ¿Dónde está la muerte?

    Ovdje je smrt, kao da je želio reći.

Ovdje Ptice ispred nas.

  
    TRNAC U SVIJETU

     

    Sigurna sam da je nekad

gradovima vladala voda

Sigurna sam, obuzimala je

utore kaldrme

plȁvila je trjemove

starih rimskih hramova

Punila je škure na prozorima

kako sunce ondje slučajno

ne bi stvorilo sjenu

Voda je bila svugdje

Ljudi su istodobno hodali

po toj vodi

i plivali u toj vodi

i davili se u toj vodi

Prodirala im je duboko

u grla

pa tekla iz njih poput slapa;

slapa ljutita, puna prezira,

izravno iz smrti rođena.

Tijela su plutala u toj vodi

ali unutar nje,

mrtva i živa

u isto vrijeme

    I sve baš sve

bilo je nijemo

I nigdje baš nigdje

nije bilo tona,

riječi,

ni praznine

arkada visokog

amfiteatra

Sve baš sve

bile su tihe slike

i sve, sve bilo je

ostvareno,

nije bilo mjesta

za drhtaje,

nije bilo mjesta

za ispunjavanje

    I onda, jednoga dana

voda se odlučila povući

Sigurna sam,

ništa se nije dogodilo

postepeno,

Sigurna sam

Sva ta voda odjednom

bila je usukana

halapljivo proždrta.

Podzemni svijet

usisao je jedan dio,

a drugi je završio

u dosad plošnim

ljudskim trbusima

Ondje se spremio

kako bi ispunio

    Odjednom, ljudi su se

uspravili,

Počeli su hodati po

kvrgavoj kaldrmi

    Odjednom zvukove i riječi

čulo se kako odjekuju

rimskim kazalištima

    Zvukove i riječi kako

prožimaju praznine trncima,

tankim, savitljivim guštericama

  
    NOVA CIVILIZACIJA

     

    Naježena koža između Sunca i Mjeseca

Naježeno more kojem Vjetar je jeza,

uznesenje, poljubac i zima

i let galebova

Krila se šire do sjenovitih planina

Treperave bijele žene

lelujaju

    Cvatuća koža između Sunca i Mjeseca

Stotine malih sunaca na koži ruke

Pale se i gase pale zvijezde pale u more

Ruka je nanovo gladak most preko vode

    Samo jedno malo Sunce ostaje na površini

Raste crveno ježi se

polagano

    Ne odlazi

    Val na međi našega života

i naše smrti

nastavlja pulsirati

    Novi planet između Sunca i Mjeseca

Planina inače tek trenutnog drhtaja

    Nova civilizacija

  
    ORBITE, ILUZIJE

  
    SAN JEDNOG KINEZA

     

    Nije li urar iz Pazina

kojemu su sve ure u izlogu stale

a ćakula iz njegove butige

ori se cestom,

traje li ga traje,

nije li on prijatelj Kineza

koji je jedne ljetne noći

u Pekingu spavao na podu

knjižare pune kineskih znakova

    Ne postoji prije i kasnije.

    Vrijeme je podatno uže koje

preskaču djeca po parkovima.

  
    SPIRALE

     

    Dijete na otvoru,

Boga sam zamišljala

kao spiralu.

Boga kao praznu

puževu kućicu

u tami Svemira

Sijala je zagasitim tonovima

    Sada, kad okrenem dlanove

prema gore

na jagodicama prstiju

vidim prozračne linije,

ugravirane spirale

nižu se u vječnost.

    U njihovoj praznini

sad živi moja krv.

U njihovoj praznini

ljušti se moja koža.

    Ponekad

njihovom prazninom

jagodice prstiju

kao kapi kiše

stvaraju svijet,

    Klize njime poput puževa.

Nose šarenice oka.

  
    MAGIČNE KUTIJE

     

    Sateliti nas motre iz daljine

Crni anđeli bez krila;

dosljedno lebde u kràjevima

u kojima bi se i sam Bog

već davno bio ugušio

    Zatvoreni sami u sebe,

oni se probijaju dalje,

nezaustavljivi jer su im krila

nevidljiva gravitacijska sila

    U hladnoći polagano kljucaju

krhke duše na Zemlji.

Mozaici naših piksela

do najtrusnijih detalja

boje tamu Svemira,

on je sad pun,

izvitoperenih

elgrekovskih duhova

    I jednoga dana kad Svemir

upije plavu kapljicu vode,

arheolozi s drugih planeta

neće kopati već će letjeti,

letjeti za nadkopinama

što su se odnekud pojavile

u orbitama njihova

planetarnoga sustava

    Lovit će iluzije,

posezati za utvarama

u magičnim kutijama

  
    DUBOKO

     

    
      Kad uđete u moja djela, to nije intelektualno već

tjelesno iskustvo. Dotiče se vašega tijela.
      

      Bill Viola
    

     

    U utrobi voda

promatra sebe

Okolni svijet

pluta očima

Jedno je ništa

Tvrda kocka

    Sve je

duboki bunar

Sve olovke

pišu u tmini

Njihovi vrhovi

duboko

kamenje

u dnu

duboko u nebo

    Sve duboko

duboko

i tako daleko

Sve, ljudi

Njihove

Oči oči

Tijelo tijelo

Svjetlost svjetlost

Nemir

Uvijek

osjećaj Daljine

Osjećaj

Uvijek

Korak iza

duše i tijela

istovremeno

Ubod do vrha

u površinu vode

Tvoja aura

te slijedi

kao dugačak vlak

Uvijek ispred

Uvijek iza

  
    PROSTOR

     

    Kroz debeli zid među našim sobama

Samo slutila bih te vječno

    Kroz gustoću bjeline

osjećala bih kako polako prolaziš,

a nikada ne stižeš k meni

    Osjećala bih

Gubiš se u dubini

Prisutnost ti nestaje s ovog svijeta

a da nikad nisi stigao do mene

U jednom trenutku

Osjetila bih

svijet je lakši,

kao da izgubio je gravitaciju,

a skoro da i ne znam zašto.

    Potom bi se ponovno pojavio

Čula bih te prigušenog,

nedosanjanu francusku šansonu,

pjevušio bi mi na uho

a ja nikad ne bih uspjela čuti

besprijekorno izgovorene riječi

u vakuumiranoj daljini

    Svejedno, nikad ne bih otvorila

vrata svoje sobe,

Noćima samo bih slušala

šuškanje tvog tijela

pod posteljinom

    Ti bi postao cijeli taj Prostor,

toliko sitan da bi još više

odjekivao prostorijom

    I tako velik, sasvim neobuhvatljiv.

    Razrogačene oči.

  
    PREMETALJKA 4 D

     

    I

    Mi smo Duh.

Mi smo Prostor.

Mi smo Tijela.

    Pod suncobranima izmjenjujemo

jutarnje osmijehe

Naša lica reketi za stolni tenis.

     

    II

    Godinama uništavam

tarem u komadiće

sve svoje omeđene Prostore

    Sobe

    Gradim ih pa razgrađujem,

Ovu prisutnost u ambijentu

iza kostiju lubanje

usisavam!

    Ja sam Duh

Ja sam Tijelo

    Ja

    Prostor nisam

     

    III

    Kružim prostorom

Besprostorna

Bez jedne dimenzije

    Svijet sam

    Duh sam

Tijelo bez sjene

    Moj miris ne biva u ogradama

Moj miris širi se zrakom

    Doživjet ću preobražaj

Komunicirati sa sjenama

Sa svim onim tijelima

koja to više nisu

mojim negativima

mojim komplementarnima

    Možda sa svima onima koji su

Sad tek

Prostor

    Sa svima onima koji su

Sad

Duh

    Naše dvodimenzionalnosti

Srest će se u četvrtoj dimenziji

  
    GILJOTINA UGLA (OVO JE MOGAO BITI BILO KOJI UGAO)

    
       
    

    Predvečer prljavo bijela

Jedan drveni ugao

zaboden u ciglasti pločnik

Na različitim kotačima

biciklima, skejtbordima,

ljudi zalaze za njegove skute

Svjetlost je stabilna, postojeća

dok ugao njih presijeca

poput giljotine

Reže ih cijele,

šalje u nijemu duplju zidova

bez vrata prozora

Potisnuti vakuum

    Iz druge perspektive gledano

Neki od njih opušteno

zapinjućim koracima ili

klizećim okretima kotača

izlaze iz ugla

poput strijela odaslanih iz dobro

napetih lukova

Nitko ne staje,

nitko se ne prislanja na rub

Na granicu

Svi bježe od zabodenog noža

i trusi im se koža ubrzano u letu

Nitko (više) ne vjeruje u preobrazbu

A promatrač bi tako volio

da neki stari stolar možda uzme

drvenu skulpturu Krista i pribije je

na drveni ugao

na način da ovaj može vidjeti

samo jednu Kristovu ruku

i samo jednu stranu Kristova lica

pa da možda povjeruje da se nešto

ipak nalazi i s druge strane

  
    BARE TREES, BARE TREES

    
       
    

    U jednome gradu postoji

Jedno golo drvo

i bezbroj ravnih

uglađenih ploha

Grane tog drveta

privlače ljudska lica

    Više ne idu u muzeje

nit’ u kavane

Svi se slučajno susreću

ispod stabla

Osluškuju kroz praznine

među granama

    Na tom golom drvetu

postoji i jedno

golo, napušteno gnijezdo

Mnogi od tih ljudi

zamišljaju da je gnijezdo

nekad bilo kruna od trnja

na Kristovom čelu,

a da su oni bili ptice,

lagane ptice

  
    * * *

  
    MELANKOLIJA

    
       
    

    Otkad neko sam vrijeme bila nijema

    Otkad bila sam kuckanje zastave na vjetru

Odjek lopte koja neumorno odbija se o zid

I strujanje crnog psećeg repa što ukrug miluje zrak

    Otkad bila sam zvuk koturanja bicikla

po nepravilnoj kaldrmi.

I riječi nekoliko različitih jezika

    Otad kad ti uputim riječ koju skoro

oduvijek znamo oboje

Kad ti je samo kažem

Sama

U vjetar

    Sjedeći na klupi,

kad ti kažem „Vjetar“

„Otrovno, zeleno lišće“

„Kućica za ptice puna ljuski kikirikija“

    Tad mi se već čini da se tvoje tijelo

Reinkarniralo u jednu od mojih

Usana.

    Možda donju.

    Pa opet onijemim

I tako sjedim

Na suncu.

